Van, aki Tévez pártján áll
Az angol hivatásos futballisták szervezete (PFA) szerint a Manchester City vezetősége igazságtalanul büntette meg Carlos Tévezt.
A Premier League éllovasának vezetői arra kérték a PFA-t, hogy hagyják jóvá a csatár büntetését: Téveznek négy heti béréről (körülbelül 800 ezer font) kell lemondani, mert a klub szerint nem akart beállni csereként a Bayern München elleni Bajnokok Ligája-mérkőzésen.

Ugyanakkor Gordon Taylor, a PFA egyik vezetője védelmébe vette a futballistát, mondván a bizonyítékok alapján “Tévez soha nem tagadta meg a játékot”. Igaz ezt a klub is elismerte, ám a vizsgálat eredménye szerint a bemelegítést utasította vissza, a City döntnökei szerint pedig ez egy és ugyanaz.



A fizetésmegvonás mellett kedden két hétre el is tiltották a támadót, ám ezt már Tévez “letöltötte”, így az edzéseket látogathatja, s ha Roberto Mancini úgy dönt, akár játszhat is. Ugyan a bajorok elleni meccs után az olasz szakember úgy fogalmazott, hogy Tévez pályafutása a csapatnál véget ért, kedden a csatár tanácsadója úgy nyilatkozott, félreértették Mancini szavait.

Tévez szerda délután közölte, pert fontolgat az olasz vezetőedző ellen rágalmazás miatt.
Foci